O'zbekistonda Qrim-Kongo gemorragik isitmasi bilan kasallanib tuzalganlarning qon plazmasi banki yaratiladi

O'zbekistonda 2022 yil 1 iyuldan boshlab Qrim-Kongo gemorragik isitmasi bilan kasallanib tuzalganlarning qon plazmasi banki yaratiladi. Bu haqda O'zA xabar berdi.
Ma'lum qilinishicha, Prezidentning “Ayrim dolzarb virusli infektsiyalar tarqalishiga qarshi kurashish chora-tadbirlarini takomillashtirish to'g'risida”gi qarori qabul qilingan.
Unga ko'ra, quyidagilar aholi orasida ayrim virusli infektsiyalarni o'z vaqtida profilaktika va diagnostika qilish, ularni davolash bo'yicha aholiga ko'rsatiladigan tibbiy-ijtimoiy yordamni yanada takomillashtirish va kengaytirishning asosiy yo'nalishlari etib belgilangan:
Shuningdek, 2022 yil 1 iyuldan boshlab har yili respublika aholisini virusli gepatit “V” va “S” turlariga skrining tekshiruvlari soni 1 million nafargacha, polimeraza zanjir reaktsiyasi (PZR) tekshiruvlari soni 15 ming nafargacha, virusli gepatit “S” turi bilan kasallangan bemorlarni davolashni 10,5 ming nafargacha yetkaziladi. Bundan tashqari, 2022 yil 1 sentyabrdan Ma'muriy javobgarlik to'g'risidagi kodeksning 190-moddasida nazarda tutilgan huquqbuzarliklarni sodir etgan shaxslarga nisbatan javobgarlikni belgilash bilan birga ularni o'z hisobidan gepatitning “V” va “S” turlariga skrining tekshiruvlaridan o'tkazish tartibi joriy etiladi.
Qayd etilishicha, ushbu qaror bilan Sog'liqni saqlash vazirligi muassisligida “IT-Med” mas'uliyati cheklangan jamiyati tomonidan jigar surunkali virusli kasalliklarining yagona elektron reestri (keyingi o'rinlarda – Reestr) 2022 yil 1 noyabrga qadar ishlab chiqiladi, shuningdek, kelgusida uning texnik va dasturiy qo'llab-quvvatlanishi ta'minlanadi. 2023 yil 1 yanvarga qadar Reestrni yuritishni qon va uning tarkibiy qismlari bilan ishlaydigan xodimlarga ega bo'lgan davolash-profilaktika muassasalari, sanitariya-epidemiologiya xizmati hamda mulkchilik shaklidan qat'i nazar barcha tibbiyot tashkilotlariga joriy qilib, ularning o'zaro integratsiyasini yo'lga qo'yiladi.
2022 yil 1 iyuldan boshlab Virusologiya ilmiy-tadqiqot institutida hamda Sog'liqni saqlash vazirligi tomonidan belgilanadigan Qoraqalpog'iston Respublikasi, Navoiy, Buxoro, Qashqadaryo, Surxondaryo, Jizzax va Sirdaryo viloyatlaridagi tegishli muassasalarda Qrim-Kongo gemorragik isitmasi bilan kasallanib tuzalganlarning (donorlarning) qon plazmasi banki yaratiladi. Shuningdek, davolash-profilaktika muassasalari va nodavlat tibbiyot tashkilotlarida yuqumli kasalliklarga, shu jumladan, surunkali virusli gepatitlarga tashxis qo'yish va ularni davolash standartlarini takomillashtirilib, ularga rioya qilinish ustidan nazorat kuchaytiriladi.
Avvalroq O'zbekistonda spinal mushak atrofiyasi tashxisi qo'yilgan bemor bolalar davlat tomonidan zarur vositalar bilan ta'minlanishi ma'lum qilingandi.